DTM saytida hujjat topshirgan abituriyentlar soni haqida onlayn ma’lumot beruvchi bo‘lim ishga tushdi

Bugungi kunda 2015—2016-o‘quv yili uchun respublika ta’lim muassasalariga qabul jarayonlari ketmoqda. 4-iyul kuni DTM saytida abituriyentlar uchun maxsus sahifa ishga tushdi. Mazkur sahifada OTMlarga hujjat topshirayotgan abituriyentlarning soni real vaqtda nechta bo‘lganligini kuzatish mumkin. Bu haqda “Xushnudbek.uz” xabar beradi.

Shuningdek, ushbu sahifada respublikadagi barcha OTMlarning yo‘nalishlari bo‘yicha qabul kvotalari ham ko‘rsatilgan.
5-iyul kuni hujjat topshirgan abituriyentlar soni butun respublika bo‘yicha 48 687 nafarni tashkil qilgan. Hozircha respublika bo‘yicha Termiz davlat universitetiga eng ko‘p, 3253 nafar abituriyent hujjat topshirgan.
O‘tgan yili hujjat topshirgan abituriyentlar soni bo‘yicha rekord natija qayd etilgan edi. Ya’ni 540 ming nafardan ko‘proq abituriyent talabalik baxtiga musharraf bo‘lish uchun o‘z omadini sinab ko‘rishga ahd qilgan edi. Bu bir o‘rin uchun o‘rtacha 9,4 kishi da’vogarlik qilgan deganidir.